
1. CONTEXTUL SOCIAL-POLITIC AL DESFĂŞURĂRII ALEGERILOR
1.1 Caracteristici ale guvernării de centru-dreapta

Guvernul de centru-dreapta, format din Partidul moderat, Partidul Poporului-Liberali, Partidul de Centru, şi Partidul Creştin Democrat, condus de primul-ministru Fredrik Reinfeldt, a reprezentat o premieră politică în Suedia. După decenii de guvernare social-democrată, un guvern de centru-dreapta a reuşit să conducă timp de două mandate consecutive Suedia, ţara statutului bunăstării şi a social-democraţiei.
Societatea suedeză a testat timp de opt ani valorile specifice noului conservatorism liberal. Conservatorii suedezi au o lungă tradiţie politică, manifestată de timpuriu: prin votul din 1916 s-au opus stabilirii zilei de muncă la opt ore, iar în anul 1919, erau cei care respingeau acordarea dreptului de vot  femeilor; conservatorii suedezi s-au pronunţat, în 1921, împotriva abolirii pedepsei cu moartea, în 1951 au votat împotriva acordării a trei săptămâni de concediu plătit, iar în anul 1970, au votat împotriva săptămânii de lucru de 40 de ore. Pe plan social, conservatorii s-au opus liberalizării avortului, s-au manifestat împotriva acordării drepturilor homosexualilor în Europa în anul 1998.
 
În prezent, politica de tip conservator a fost preocupată de scăderea impozitelor pe profit, de limitarea duratei de acordare a alocaţiilor pentru şomaj, de limitarea rolului miscării sindicale în luarea deciziilor şi a legăturii acesteia cu partidul social-democrat, aşa cum a procedat majoritatea partidelor politice de dreapta europene. Majoritate parlamentară de centru-dreapta care a ajuns la guvernare în anul 2006, a avut doar un an de linişte, întrucât, criza economică mondială din 2008-2010 şi-a pus amprenta asupra lumii europene. 
Suedia a reuşit să depăşească criza economică fără a aplica măsuri de austeritate severe ca în zona euro, fără tăieri drastice ale cheltuielilor, fără creşterea impozitelor şi TVA-ului. Demn de reamintit este faptul că, încă din perioada 1992 -1994, secretarul de stat pentru finanţe, Bo Lundgren, reuşise să realizeze restructurarea bancară şi financiară în Suedia. Acesta a considerat că aplicarea austerităţii prea rapid şi prea dur în prezent prezintă riscul recesiunii. În anii 90, în urma unui consens politic şi social, în Suedia s-a efectuat o reformă a sistemului de pensii, a serviciilor de transport, energie, telecomunicaţii şi a instaurat reguli stricte pentru sistemul bancar.

Caracterul mai puţin deschis al economiei suedeze ca şi suveranitatea monetară au contribuit la menţinerea ţării în echilibru în perioada crizei economico-financiare. Guvernele de stânga sau de dreapta au schimbat statul providenţă fără a-l denatura.

Din anul 2006, guvernul de centru-dreapta a încercat să accelereze reforma statului bunăstării, sistemul de asigurări pentru şomaj şi sănătate, fiind înnăsprite condiţiile de acces la aceste sisteme. Strategiile de a aduce oamenii către sectorul productiv au fost considerate prea brutale de către specialiştii OECD
, unele persoane grav bolnave fiind private de asigurări, iar scăderea cheltuielilor sociale a fost mai mare chiar decât în statele europene puternic afectate de criză. Datele arătau că un buget echilibrat şi o datorie publică în jur de 32%, în Suedia se putea susţine în egală măsură economia şi modelul social. 


La alegerile din anul 2010, aceştia au câştigat pentru a doua oară consecutiv alegerile,  guvernând cu un cabinet minoritar. În anul 2012, guvernul suedez a adoptat un plan de relansare economică "new deal" care s-a bazat pe scăderea impozitelor pentru companii de la 26,3 la 22%, sub media europeană. În acest context, premierul afirma că Suedia poate miza pe viitor şi anunţa investiţii în infrastructură şi cercetare. Unele măsuri au vizat şomajul de lungă durată, propunând acordarea unor sume importante, ce reprezentau chiar 80% din salarii, întreprinderilor care urmau să angajeze tineri şomeri. Această măsură a avut însă în practică un efect limitat. Impozitarea pensiilor obişnuite a scăzut, crescând însă cea a pensionarilor celibatari. Forţele politice de opoziţie au afirmat ferm că această scădere a impozitelor a fost în avantajul celor de tip  Wallenberg, băncilor şi marilor companii. 

În anul 2014, la deschiderea sesiunii Riksdag-ului din fiecare toamnă, primul-ministru a prezentat o declarație politică a guvernului, în care a prezentat realizările guvernării. În document se afirma că politica guvernului a fost concentrată pe trei domenii prioritare: responsabilitate pentru toți cetăţenii; consolidarea principiului muncii și creșterea competitivității; Suedia trebuie să rămână unită și oamenii trebuie să se simtă în siguranță. 
Responsabilitatea pentru toţi se referea la faptul că, în vremuri de criză financiară, stabilitatea este deosebit de importantă. În programul guvernului se afirma că în prezent criza financiară este în al cincilea an al evoluţiei ei, concluzionându-se că Suedia a făcut față crizei relativ bine. În declaraţia politică se afirma că  se manifestă încă unele efecte negative: o creștere economică mai scăzută și un șomaj ridicat. Premierul preciza că guvernul continuă să abordeze criza economică prelungită lansând o politică fiscală responsabilă, care combină reforme pe termen lung pentru crearea a noi locuri de muncă, pentru stimularea spiritului antreprenorial, pentru creștere economică, bunăstare și coeziune prin investiții care să sprijine redresarea economică. În același timp, guvernul era preocupat în a consolida finanțele publice, politica fiscală trebuind să fie sustenabilă pe termen lung. În declaraţia-program se recunoştea că Suedia este una dintre țările din Europa cu finanțele publice cele mai consolidate. Demn de remarcat este faptul că, în anul 2013, impozitele obligatorii au reprezentat 44,5 % din produsul intern.  

În timpul celor opt ani de guvernare, executivul a considerat că această consolidare bugetară trebuia să se realizeze printr-o creștere a veniturilor, dar şi prin limitarea cheltuielilor, fără a afecta serviciile de bază de asistență socială. De asemenea, guvernul a considerat că este vital ca procesul de consolidare a bugetului să nu se realizeze prin creșterea impozitării care ar afecta ocuparea forței de muncă și a mediului de afaceri. Politica fiscală a guvernului a vizat menținerea economiei în stare bună, aceasta fiind considerată o condiție prealabilă pentru îmbunătăţirea ocupării forței de muncă. La rândul ei, o politică pentru mai multe locuri de muncă și mai puține persoane excluse de pe piața forței de muncă devenea esențială pentru bunăstarea comună, pentru capacitatea de a finanţa un învăţământ de înaltă calitate, un sistem de sănătate și asistență socială accesibil tuturor cetăţenilor suedezi. 
Referitor la sistemul de impozitare, se poate remarca faptul că, începând cu anul 2006, guvernul de centru-dreapta a modificat patru credite fiscale pe venitul obţinut, micşorându-le considerabil, în medie cu 6 puncte. Conform viziunii guvernului, o parte mai mare de venit pentru antreprenori putea asigura, independența acestora și putea deschide noi oportunități de modelare a propriilor lor vieți. Ministerul Finanțelor a elaborarat propunerile legislative corespunzătoare privind impozitele și contribuțiile la asigurările sociale. Ministerul Finanțelor a fost responsabil cu elaborarea propunerilor legislative privind impozitele şi contribuţiile pentru asigurările sociale, iar Agenția fiscală suedeză a cooperat la nivel operaţional oferind consultanţă, reglementări practice, proceduri de lucru şi de organizare.  

În declaraţia politică, guvernul își asuma responsabilitatea pentru ca Suedia să rămână în prima linie a eforturilor de combatere a schimbărilor climatice. Politica în domeniul energiei şi protecţiei  mediului  va urmări în continuare reducerea emisiilor nocive și a efectelor negative asupra mediului, atât în ​​Suedia cât și în restul lumii. Conservarea naturii și cercetarea în domeniul energiei vor rămâne aspecte importante ale acestei politici, iar finanţarea acestor politici urma să se realizeze folosind diverse stimulente financiare, cum ar fi taxele. 

În declaraţie se menţiona că responsabilitatea internațională a Suediei înseamna, de asemenea, combaterea sărăciei și a nedreptăților la scară globală, prin intermediul politicii de ajutor umanitar, de sprijinire a iniţiativelor de protejare a democrației, egalităţii de șanse, de gen, a libertăţii de exprimare și a  respectării drepturilor omului, prin intermediul UE, ONU și a altor organizații internaționale. 

Conform declaraţei politice a guvernului, o altă temă importantă a activităţii sale a fost îmbunătăţirea calităţii şcolilor suedeze, considerându-se că şcoala are un rol esenţial în eliminarea diferențelor sociale și, pe termen lung, în combaterea excluderii și șomajului, condiție pentru mobilitate socială. Obiectivul de perspectivă al guvernului va fi acela ca Suedia să devină una dintre cele mai bine plasate state din lume în domeniul cercetării. În acest sens, un alt obiectiv important va fi consolidarea competitivităţii, prin crearea condiţiilor favorabile pentru companii, pentru investiții și locuri de muncă. În declaraţie se afirma că guvernul a încercat să pună în aplicare un sistem de impozitare favorabil companiilor interesate în cercetare, inovare și dezvoltare tehnologică, ceea ce putea favoriza antreprenoriatul, îmbunătățirea infrastructurii în întreaga țară. În anul 2011, guvernul a elaborat Agenda digitală pentru Suedia.
 

Proiectul de buget al guvernului pentru perioada 2017-2018
 prezentat de guvernul de centru-dreapta suedez arăta faptul că Suedia a rezistat bine crizei, situaţia finanțelor sale publice fiind printre cele mai puternice din Uniunea Europeană. Premierul considera însă că o revenire totală a situţiei financiare va fi posibilă abia în perioada 2017-2018. În opinia sa, consolidarea bugetară va permite creditarea pentru a reveni la o creştere considerabilă în anul 2018. În concepţia ministrului de finanţe Anders Borg, Suedia trebuia să fie în măsură să întâmpine viitoarele crize dintr-o poziție consolidată, fiind necesară o marjă de siguranță pentru viitor. În acest sens, se preconiza ca, în perioada următoare, să crească nivelul de impozitare din sectorul financiar, în prezent scutit de taxe. Tot în viitor se prevedeau măsuri de reducere a disparităților de impozitare, prin creșterea contribuțiilor la asigurările sociale a sectorului financiar, așa cum s-a procedat în Danemarca. 
În prezent, sectorul imobiliar comercial rămânea impozitat mai puțin decât în alte părți ale sectorului de afaceri. Politicile de protecţie a mediului ar trebui să fie consolidate prin creșterea impozitării pe autoturisme și vehicule cu emisii de gaze cu efect de seră deosebit de mare. Guvernul lucrează la reducerea emisiilor nocive, Suedia fiind în fruntea eforturilor de combatere a schimbărilor climatice. Se preconiza în viitor aplicarea unor taxe suplimentare de mediu, cum ar fi un impozit pe gaze fluorurate cu efect de seră, o taxă pentru oxid de azot etc. De asemenea, guvernul intenționa să mărească taxele pe alcool și tutun, în vederea îmbunătățirii sănătății publice. 

În declaraţia politică se menţiona că în domeniul social s-a urmărit creşterea responsabilităţii pentru locuri de muncă şi stabilitate
, politica guvernului aplicând principiul tradiţional al societăţii suedeze muncă mai întâi, apoi drepturi sociale. Acest lucru înseamna ca toată lumea care voia şi putea lucra să aibă un loc de muncă. Guvernul de dreapta a venit iniţial la putere sub lozinca „Det ska löna sig att arbeta!“ („merită să munceşti!“), cu referire la situaţia în care familiile care beneficiau de ajutor social trăiau la aproape acelaşi nivel ca celelalte. Elanul începuturilor radicale de mandat din 2006 ale conservatorilor a fost limitat de prudenţa impusă de criză, situaţie în care un guvern trebuia să-şi protejeze cetăţenii. În domeniul muncii au fost amendate legi importante, precum legea referitoare la orele de muncă în diferite domenii (Working Hours Act (1982:673). Obiectivul guvernului a fost ocuparea deplină a forţei de muncă, crearea condiţiilor ca fiecare să fie capabil să lucreze, să se întreţină prin munca proprie. Guvernul a asumat responsabilitatea pentru reducerea excluziunii sociale, mai ales în rândul tinerilor şi imigranţilor. Economia suedeză a făcut faţă mai bine crizei economico-financiare, datorită politicii sale macro-economice şi reformelor structurale de fond. Principala problemă era menţinerea tendinţei de creştere, aplicarea unor politici mai inclusive, menţinerea stabilităţii într-un context exterior marcat de incertitudini
. La nivel naţional, provocarea era menţinerea unui nivel ridicat al bunăstării, în paralel cu realizarea reformelor. În anul 2012, pentru a combate încetinirea creşterii economice, guvernul suedez a propus investiţii pe termen mediu în infrastructura feroviară şi rutieră în valoare de 5 miliarde coroane şi 7,2 miliarde coroane pentru crearea de locuri de muncă. Specialiştii şi opoziţia au considerat sumele insuficiente.


În domeniul social, guvernul de centru-dreapta a accelerat procesele de privatizare a serviciilor sociale, în sectorul învăţământului, caselor de pensionari şi îngrijirilor de sănătate. Acestea au provocat însă mari scandaluri, presa dezvăluind efecte grave ale acestor demersuri. Cazul casei Koppargarden, privatizată în anul 2008, preluată de grupul Carema, care a păstrat partea de finaţare publică a provocat în anul 2011 un scandal revoltător. Cotidianul Dagens Nyheter a publicat articole legate de deficienţe grave ale nivelului de îngrijire a bătrânilor, fiind necesară preluarea acestei instituţii, în anul 2012, din nou de către comunitate. După ce au fost făcute publice mai multe cazuri de acest tip, problema a devenit centrală şi a stat în atenţia opiniei publice şi a politicienilor. În acest sens a fost lansată o întreagă campanie Nu este de vânzare! « Inte till salu » prin care se atrăgea atenţia că sectoarele publice, atât de sensibile precum îngrijirea persoanelor vârstnice sau de sănătate, nu sunt deschise afacerilor. Paridele de stânga au atras atenţia că orice venit va trebui investit în folosul societăţii, iar social-democraţii au solicitat verificarea companiilor private care, prin aceste tipuri de privatizări, au dorit să câştige rapid sume mari de bani. 

În societatea suedeză actuală, principalele provocări rămân în continuare şomajul în rândul tinerilor, un tânăr din patru aflându-se în şomaj şi imigraţia. Modelul suedez este pus la încercare de noua structură a societăţii în care 15% din populaţie este de origine străină. Încă din anii 70 imigraţia a crescut treptat, o parte din noii veniţi nereuşind să se integreze pe piaţa muncii. Acest proces a avut însă şi un rol pozitiv, fiind stimulat de guvern, întrucât, într-o societate îmbătrânită, imigraţia a contribuit la conservarea statului providenţă
. În anul 2013 acest fenomen s-a intensificat, pe teritoriul ţării venind aproape 7000 de sirieni refugiaţi, care s-au integrat rapid în societatea suedeză, fiind buni antreprenori. Guvernul a avut o concepţie deschisă în raport cu fenomenul imigraţiei, o mare parte a forţei de muncă fiind de origine străină.

Pe anumite domenii, legate de politica familială, echilibrul dintre viaţă privată şi profesională sau autonomie, politicile rămâneau consistente, dar marea problemă era aceea a manifestării unor inegalităţi sociale la nivelul ansamblului societăţii suedeze. În luna mai 2013, OECD a publicat un raport referitor la agravarea, în ultimii 15 ani, a raporturilor de inegalitate între cei foarte bogaţi şi cei săraci
. Studiile relevau creşterea şomajului şi schimbări majore ale sistemului social suedez, realizate de guvernul de dreapta în ultimii ani. Şomajul în rândul tinerilor a accentuat diferenţele sociale, iar în sistemul de învăţământ a fost introdusă posibilitatea segregării sociale, astfel încât, părinţii cu posibilităţi financiare îşi puteau da frecvent copiii la instituţii de învăţământ private.
Odată cu criza economică, în perioada 2007-2010 inegalităţile între venituri au crescut, coeficientul Gini devenind mai mare cu 0,27.
  La aceste fenomene sociale s-a adăugat amploarea imigraţiei, astfel încât în anul 2013, 43900 persoane au primit azil în Suedia, cu 50% mai mult decât în anul 2012. Demn de remarcat era faptul că, de-a lungul anilor, în Suedia, spre deosebire de situaţia din alte state europene, se oferiseră avantaje deosebite pentru imigranţi. În ultimii ani însă situaţia acestora se înrăutăţise, mai ales din cauza şomajului.

În luna mai 2013 în cartierele defavorizate ale capitalei suedeze grupuri de imigranţi s-au confruntat violent cu forţele de ordine. Deşi aceste evenimente nu erau noi (având loc şi în anii 2008, 2010), ele au reprezentat o manifestare a unui fenomen nou, într-o ţară renumită pentru deschiderea şi toleranţa sa. În cartierele unde au avut loc violenţele sociale coabitau aproape 120 de naţionalităţi, conflictele fiind reacţii la unele discriminări de ordin etnic, astfel încât, în aceste cartiere, şomajul era de două ori mai ridicat decât în restul capitalei. Timp de mai multe zile, aceste cartiere au fost invadate de grupuri de tineri cu cagule care au incendiat maşini, şcoli, grădiniţe,etc. Aceste manifestări de nemulţumire arătau că statul suedez, care reuşise atâtea decenii să îmbine statul social şi competitivitatea, înregistra dificultăţi majore. Celebrul  model social suedez îşi dezvăluia fisurile, devenite evidente încă din anii `90. Premierul suedez a abordat aceste incidente ca manifestări ale unor huligani. 
Suedia a avut o tradiţie de primire a refugiaţilor politici în perioada 1980-1990 dar imigraţia este un fenomen recent, iar în prezent 15% din populaţie s-a născut în afara Suediei. Conform datelor Consiliului migraţiei, în anul 2013 au fost înregistrate 27000 cereri de azil din care 12000 sirieni care au fost primiţi în ţară. Tulburările sociale care au avut loc în anul 2013 ca şi în anii trecuţi, în localităţi dominant locuite de imigranţi au fost determinate de condiţiile de educaţie precare. Guvernul de dreapta condus de Fredrik Reinfeldt şi social-democraţii nu au recunoscut eşecul modelului suedez în aceste zone, afirmând că problemele au avut mai ales un caracter etnic sau din cauza politicii greşite referitoare la imigraţie. Criza însă părea mai mult socială decât comunitară, punând în discuţie politica egalitară tradiţională a Suediei. 

Gestionarea economică a serviciilor publice suedeze de către guvern a dus la declanşarea unor scandaluri legate de îngrijirea persoanelor vârstnice, mai ales în casele de pensionari private aflate sub patronajul firmelor Carema. Acestea  au pus în evidenţă, în general, deficienţele profunde ale capitalismului suedez
. Delegarea sectorului public către privaţi, proces început din anii `90, a creat probleme, iar consecinţele grave ale acestui demers au intrat în atenţia opiniei publice. Scandalul a fost amplificat de faptul că activitatea acestor firme private, unele străine, erau subvenţionate din banii contribuabililor suedezi şi practicau metode de evaziune fiscală de anvergură. Presa a descoperit ulterior şi relaţii privilegiate ale mediului politic, mai ales din partidul moderat, cu aceste firme private, în special cu Carema. Societăţile private Triton şi KKR au prezentat în presă scuze familiilor persoanelor maltratate, iar guvernul a revăzut legislaţia fiscală şi de privatizare a acestor servicii, în urma cărora, în ultimii ani, fuseseră realizate profituri foarte mari. Ca răspuns, guvernul a anunţat reforme ale modalităţilor de impozitare ale profiturilor obţinute de societăţile de capital-risc,  a crescut sumele acordate comunităţilor locale pentru sectoarele de sănătate şi îngrijire a persoanelor în vârstă, precum şi controlul în aceste zone. Aceste cazuri au devenit teme majore ale dezbaterilor politice din Suedia, punând în discuţie deriva necontrolată a aplicării liberalizării serviciilor publice şi efectele negative ale modificării modelului social tradiţional suedez. 
1.2 Evoluţia modelului social suedez şi provocările actuale

Modelul social-democrat suedez a devenit de-a lungul timpului un punct de reper al societăţii suedeze, dar şi la nivel internaţional. Modelul suedez a constituit un punct de reper, admiraţia publică faţă de el fiind exprimată încă din anul 1932 de către diplomatul american Marquis Childs
.  
Specialiştii apreciază că modelul social suedez a avut la bază elemente specifice culturii nordice, caracterizate de raţionalism, pragmatism, naţionalism şi solidaritate
. De-a lungul istoriei secolului XX, imaginea acestui model a variat odată cu percepţia  imaginii capitalismului, această experienţă social-economică şi politică fiind relecturată din diverse perspespective. Unele state au preluat unele elemente componente ale acestui model, dar extinderea lui a fost privită uneori cu rezerve
, mai ales în statele anglo-saxone. 
Mulţi cercetători au considerat modelul suedez fie o utopie a lumii capitaliste
, fie chintesenţa, cazul paradigmatic al politicii social-democrate, percepută ca o combinaţie între modernizare şi progres social, ca o cale de mijloc (Middle Way), experimentată cu succes, în istoria politică europeană. 
În ultimii opt ani modelul suedez s-a aflat sub presiunea reformelor liberale efectuate de guvernul de centru-dreapta, începute în urmă cu două decenii.
 Numerose studii
 au pus în evidenţă faptul că în ultimii 25 de ani, s-au produs schimbări importante, semnificativ fiind faptul că inegalităţile economice şi sociale au crescut în Suedia cu 25% într-o generaţie. Pentru a înţelege specificul şi evoluţia în timp a acestui model, este necesară o scurtă incursiune a istoriei acestuia. Tema prezintă un interes deosebit în contextul politic actual, întrucât miza alegerilor legislative din anul 2014 a fost destinul modelului suedez de societate.   

În mod paradoxal, conceptul Folkhemmet (casa poporului), care a stat la baza modelului suedez, a fost lansat de conservatori, cu referire la societatea rurală şi comunitară tradiţională suedeză. Ideea de popor avea iniţial sensul de colectivitate omogenă care împărtăşea o cultură şi o istorie comună. Ideea complexă şi într-un anume fel contradictorie a căminul poporului avea legături adânci cu preocupările anilor `30. În acea perioadă, în atenţia oamenilor de ştiinţă şi a politicienilor era relaţia dintre demografie şi economie, calitatea vieţii populaţiei, politica socială capabilă a asigura o populaţie eficientă economic şi demografic.
 În numele acestui raţionalism economic,  conservatorismul social susţinea necesitatea economică a unei politici sociale capabile a gestiona disfuncţionalităţile economiei de piaţă, astfel încât cetăţenii să devină productivi şi disciplinaţi.
 În acest context, un grup de economişti numit  ulterior şcoala de la Stockholm, aflat sub influenţa keynesismului, a acordat statului un rol important în viaţa socială şi în economie. Criza economică din acei ani dusese la creşterea dramatică a şomajului şi la scăderea cheltuielilor bugetare pentru servicii sociale. În acest context, guvernul social-democrat a propus creşterea impozitelor pentru finanţarea sistemului de sănătate, de îngrijire a persoanelor vârstnice, impunându-se  ideea unui stat providenţial care nu făcea deosebiri între cetăţeni
. Aceste idei au fost preluate de ministrul pe probleme sociale Gustav Möller, cel care promovase ideea egalităţii universale între cetăţeni. În jurul acestui concept, social-democraţii suedezi au dezvoltat, timp de decenii, o ideologie şi o politică de guvernare. În practica guvernării au fost definite  componentele de bază ale modelului suedez. 

Prima componentă a fost implementarea sistemului dialogului social, prin semnarea în anul 1938 a « acordului de la Saltsjöbaden », după ce, în perioada 1880-1930 avuseseră loc multe conflicte sociale dure. Prin acord, reprezentanţii sindicatelor şi ai patronatelor au stabilit o procedură de negociere şi un model al convenţiei colective de muncă. Acestea au fost acceptate ca reguli ale jocului economico-social, angajatorii dobândind astfel o garanţie a păcii sociale, iar sindicatele devenind parteneri respectaţi pe care nici patronatele, nici guvernul nu-i mai puteau ignora. În acest mod, o lungă perioadă de timp, Suedia a devenit ţara în care definitorie a fost pacea socială. În acest scop, a fost modificată legislaţia muncii, prin introducerea treptată a  democraţiei la locul de muncă. 
O altă componentă a modelului social suedez a fost aplicarea unei politici economice de tip keynisian, susţinută, încă din anul 1932, de ministrul de finanţe social-democrat Ernst Wigforss. Ulterior, s-a conturat « modelul Rehn-Meidner »(după numele a doi experţi economici: Gösta Rehn şi Rudolf Meidner). În raportul adoptat în anul 1951, ei prezentau o viziune de ansamblu asupra politicii economice, conform căreia, sindicatele aveau un rol cheie în economie. În acest sens, guvernul trebuia să aibă ca obiectiv stăpânirea inflaţiei şi a şomajului prin luarea unor măsuri adaptate regiunilor şi fiecărui sector economic. Sindicatele aveau să susţină o politică salarială solidară, stabilită în funcţie de situaţia financiară a fiecărei întreprinderi. 

Un alt  element definitoriu al modelului suedez a fost  stabilit în anul 1959, prin corelarea drepturilor sociale acordate cu munca depusă şi cu veniturile  individuale. Modul de finanţare al acestui model era un amplu sistem de impozite care era capabil să acopere cheltuielile din educaţie, sănătate, ci şi asistenţa maternală şi îngrijirea persoanelor vârstnice. Modificarea impozitelor a început în anii `60 şi valoarea sumelor colectate a atins, după 15 ani, nivelul de aproape 50% din PIB. Aceste elemente au stat la baza asigurării protecţiei sociale nu numai pentru clasa muncitoare ci şi pentru clasa mijlocie suedeză. Un alt element esenţial al modelului suedez a fost caracterul deschis spre exterior al economiei, plasând Suedia în rândul ţărilor cu o pondere importantă a comerţului exterior. 

În concluzie, se poate afirma că principalele elemente caracteristice ale acestui model au fost neutralitatea, folosirea deplină a forţei de muncă, neocorporatismul şi un stat providenţă puternic dezvoltat
. Neocorporatismul, specific de altfel spiritului catolicismului social, a permis asocierea la diferite nivele a şefilor de întreprindere cu sindicatele salariaţilor, cu scopul de a dezbate şi a lua decizii referitoare la salarii, condiţii de muncă, formare etc. Acest sistem al negocierilor şi deciziilor colective a fost criticat de neoliberali dar şi de stânga radicală, fiind adoptat de social-democraţie. În prezent neocorporatismul se manifestă în state conduse de social-democraţi şi în state puternic influenţate de creştin-democraţie (Germania, Olanda, Austria ).

Istoricii au apreciat că politica de integrare socială şi economică a fost o caracteristică de ansamblu a societăţii suedeze, iar pragmatismul şi instinctul modernizator suedez s-au afirmat în mod dominant, evitând astfel capcanele ideologice
. Totuşi, principalele critici ale modelului social au vizat statul providenţial social-democrat (social-democratic welfare regime) considerat ca o aplicare a unei politici aflate în afara jocului pieţei (decommodification),
 având drept scop eliberarea lucrătorilor de sub presiunile pieţei. Din această perspectivă, social-democraţia suedeză era considerată ca opunând politicul pieţei  (politics against markets). Chiar în Suedia unii cercetători lansaseseră ideea că statul providenţă favoriza în esenţă clasa muncitoare
, că statul se transformase în producător de bunuri sociale. Apărătorii modelului răspundeau că drepturile sociale se acordau conform contribuţiei productive a celor care le primeau, ţinând cont de eficacitatea economică.


În anii `70 şi `90 au fost înregistrate crize ale modelului suedez declanşate de crizele economice şi financiare care au afectat sistemul de finanţare al statului social. Economiştii liberali
 au considerat că această criză pe care au denumit-o suedoscleroza s-ar fi datorat supradimensionării statului social care ar fi frânat creşterea economică şi productivitatea. În perioada 1960-1970 creşterea era de 4,4% în timp ce în perioada 1970-90 a fost în medie de 2%, iar în 1990-1999 să fie de 1,5%. Alţi analişti au subliniat însă rolul pe care l-a avut dereglementarea sistemului bancar, fapt ce a dus la crize financiare importante care au afectat societatea suedeză. Conform datelor OECD din 1987, în perioada 1945-1987, Suedia a avut sistemul bancar cel mai reglementat, autorităţile determinând orientarea creditelor, impunând cote de lichiditate, structura activelor, plafonând extinderea creditării, controlând titlurile emise la bursă, etc. Selectivitatea creditelor a avut un rol important în aplicarea unor politici economice. În anii `80 a început acţiunea de dereglementare a sectorului bancar, iar în anul 1986 acest proces era deja realizat, fiind eliminate plafoanele şi controlul riguros al statului care în ani a dus la dezvoltarea unor bule speculative în criza din anii `90 cand a fost pus în aplicare planul de salvare a băncilor. Criza financiară a avut efecte grave asupra economiei suedeze, provocând creşterea şomajului de la 2% la 10% şi falimentarea administraţiilor locale. 

Anii `90 au reprezentat momentul ascensiunii aplicării politicilor liberale în Suedia
. Preţurile convorbirilor telefonice au fost liberalizate, a fost schimbată structura producţiei şi distribuţiei electricităţii, iar preţul electricităţii s-a stabilit conform regulilor pieţei, s-a realizat reforma Poştei etc. Compania naţională de transport feroviar a fost divizată şi a fost introdus criteriul concurenţei fiind urmată de privatizarea altor servicii publice. 
În acest context, a fost redusă progresivitatea impozitelor pe venit, nivelul maxim scăzând de la 70% la 50%, iar pentru companii de la 50% la 30%. Politica macroeconomică suedeză a fost racordată la sistemul monetar european SME, fiind reduse deficitul public şi inflaţia, a fost liberalizat sistemul bancar. În aceeaşi perioadă au fost reduse investiţiile publice, a fost schimbat sistemul de pensii, în anul 1998 fiind pus în relaţie cu nivelul cotizării, doar pensiile foarte mici beneficiind de o sumă complementară de solidaritate. 
Ascensiunea gândirii economice şi politice de tip neoliberal  a adus o critică accentuată a statului social suedez, emblemă a statului social european. În acest context, multe publicaţii au lansat o critică severă, afirmându-se că acest model a devenit o anomalie, fiind bolnavul Europei, un model prea scump, prea rigid, inadecvat, valabil numai în perioada de după război. În acest context, a avut loc punerea în discuţie a valorii politicii de solidaritate pe piaţa muncii, a principiului redistribuirii între diferite categorii sociale, a universalismului drepturilor sociale, într-o ţară în care sectorul public reprezenta 45% din economie. Negocierile centralizate au fost înlocuite cu cele la nivel federal, iar în anumite sectoare cu cele la nivel individual. Organizaţiile patronale nu au mai participat regulat la negocieri publice, fiind mai agresive, făcând presiuni pentru modificarea de fond a Codului muncii.  

Criza din anii 1990-1992 a anticipat criza din anul 2008-2009, pregătind terenul, astfel încât efectele să fie diminuate. În această perioadă, în Suedia au fost puse în aplicare politici active de utilizare a forţei de muncă, prin subvenţii, fără a afecta productivitatea. Un rol negativ a avut deteriorarea performanţelor exportului suedez, specializarea tradiţională a exporturilor suedeze pe industria lemnului, siderurgie, producţia de automobile, maşini-unelte, fiind depăşită, întrucât erau mari consumatoare de energie. Doar industria materialelor de comunicaţii a rămas performantă. 
Specialiştii suedezi au remarcat o scădere a consensului social
 şi scăderea capacităţii de a adapta nivele salariilor la potenţialul de creştere economică a ţării. În ultimul deceniu economia şi societatea suedeză s-au schimbat semnificativ, modelul social fiind transformat în mod profund. Economia suedeză este în prezent o economie deschisă din toate punctele de vedere, masi ales din perspectiva pieţelor financiare. Principiul  acordării indemnizaţiilor sociale după muncă a rămas ancorat în societate şi în cultura politică, dar nivelul lor a fost plafonat, fiind acordate doar în anumite situaţii clar definite. Începând din anul 2006 guvernul de centru-dreapta a aplicat politici neoliberale care s-au repoziţionat în raport cu temele clasice ale social-democraţiei. El s-a prezentat ca un nou partid al lucrătorilor, adoptând poziţii forte în domeniul disciplinei şi muncii, valorile moderne ale modelului suedez.  Guvernarea prelungită de dreapta a modificat elemente importante ale modelului cum ar fi cele referitoare la alocaţiile de şomaj. În perioada ultimei guvernări a fost modificat, prin consens, sistemul de pensii. Sectorul public a rămas finanţat prin impozite, dar o parte a serviciilor a fost încredinţată sectorului privat. Începând din anii guvernării anterioare de dreapta (1991-1994), dar şi în anii guvernărilor social-democrate, cea mai mare parte a monopolului de stat din sectorul energetic a fost redus, acesta fiind deschis concurenţei.   

Aceste schimbări au avut efecte sociale importante, puse în evidenţă de numeroase cercetări sociologice: şomajul a produs separări ale unor grupuri sociale, mamele celibatare, imigranţii, tinerii şi a provocat inegalităţi sociale mai profunde
. Modelul suedez este ameninţat în prezent din interior de criza compromisului capital-muncă şi de inegalităţile salariale şi şomaj care au modificat raportul dintre clasele medii şi celelalte categorii sociale.
 Unii cercetători consideră că principalele provocări au venit  din piaţa muncii
, unde s-a diminuat rolul sindicatelor. Mişcarea sindicală s-a îndepărtat de partidele politice care au manifestat înclinaţii de dreapta. Toate aceste procese economico-sociale şi politice au erodat modelul suedez. Ascensiunea recentă a unor partide de extremă-dreapta în Suedia a constituit de asemenea un nou motiv de reflecţie pentru societatea suedeză. Aceste partide cereau guvernului să dea înapoi suedezilor căminul poporului, noţiune revendicată de aceste formaţiuni politice naţionaliste, cu rădăcini în partidele naziste suedeze care activaseră în timpul războiului. Partidul Democrat al suedezilor, partid populist creat în anul 1988, a apărat consecvent identitatea modelului suedez.

Analiza evoluţiei istorice a modelului suedez de la începuturile sale în anii `50-`60, la succesul anilor `50-`70, la criza anilor `90 arată că acest model a păstrat coordonatele sale fundamentale. Reformele neoliberale nu au dus la înlocuirea acestui model cu unul liberal de tip anglo-saxon. Specialiştii consideră că principala motivaţie a menţinerii acestor elemente a fost faptul că acest model era şi a rămas şi este în continuare funcţional
. Mulţi specialişti consideră că experienţa statului social suedez reprezintă un caz emblematic pentru Europa care se confruntă cu aceeaşi dilemă pe care o trăia Suedia în anii `90.
 Economiile statelor providenţă s-au deschis globalizării şi au limitat reglementările combinând flexibilitatea pieţei muncii cu securitatea profesională în loc de a fi preocupată de protecţia salariaţilor ceea ce a pus problema susţinerii acestor state de către populaţie, de către clasa lucrătorilor şi a claselor mijlocii. Unii teoreticieni au interpretat acest model în sens mai larg ca o varianta a unui capitalism reglementat, instituit cu scopul de a limita inegalităţile şi riscurile inerente funcţionării economiilor de piaţă. În general, pragmatismul nordic a caracterizat politica guvernamentală, iar în numele lui au fost modificate numai anumite componente. Modelul social suedez s-a confruntat cu provocările globalizării şi ale evoluţiei actuale a capitalismului care au schimbat modul de a munci, au crescut rolul autonomiei individuale.  

Modelul suedez iniţial a fost modificat în timpul crizelor economice din 1970,1990, 2000, 2008, dar specialiştii au apreciat că modelul de societate a rezistat, păstrând coordonatele sale fundamentale. Amploarea acestor modificări a fost evaluată, luând în considerare modelul şi funcţionarea lui iniţială, deşi dispozitivul a devenit în timp  mult mai complex şi dinamic. Ultimul raport referitor la justiţia socială în Uniunea Europeană plasează Suedia în continuare pe primul loc.
 Standardele sociale suedeze au rămas, în general, valabile reprezentând în continuare un model pentru alte state europene. Suedia este o ţară cu învăţămînt de toate gradele gratuit, cu un nivel al ajutorului social care acoperă chiria, cheltuielile de masă şi transport ale familiilor atinse de şomaj, cu o alocaţie pentru copii generoasă, cu o asigurare medicală valabilă pentru toţi locuitorii săi. Modelul social de tip social-democrat devenise de-a lungul timpului un instrument al transformării sociale.  

Înaintea alegerilor legislative din 24 septembrie 2014, societatea suedeză era însă marcată de nelinişte şi de probleme dificile, fără soluţii imediate, viabile. O mare parte a societăţii cerea vehement o nouă reformă fiscală, reforma sistemului de învăţământ, a sistemului de sănătate şi de îngrijire a persoanelor vârstnice şi mai ales scăderea şomajului, în mod deosebit în rândul tinerilor. O problemă la fel de gravă era politica de imigraţie şi existenţa manifestărilor neo-naziste. 

În acest context, alegerile legislative din 14 septembrie 2014 au reprezentat un nou test al modelului suedez şi puteau crea condiţiile aplicării sale într- un nou context politic intern şi internaţional.

1.3 Schimbări actuale ale sistemului politic suedez

Timp de 44 de ani din cei 61 de ani care au trecut de la încheierea celui de-al Doilea Război Mondial, Suedia a fost guvernată de către social-democraţi. În anii ’50, sub conducerea lui Tage Erlander, cât şi, mai târziu, sub Olof Palme, social-democraţii au ajuns să aibă singuri majoritate parlamentară. În rest, social-democraţii au fost susţinuţi tacit de comunişti şi de ecologişti, împreună cu care, au format de-a lungul timpului un bloc parlamentar majoritar. în perioada 1930-1980, regimul politic social-democrat a dominat aşadar societatea suedeză, fiind aplicată, aşa cum remarcau specialiştii, o variantă social-democrată a capitalismului
.  

Din anul 2006, la guvernare s-a aflat, pentru prima dată în istoria politică suedeză, un guvern de centru-dreapta care a reuşit să obţină în alegeri două mandate consecutive. În toată această perioadă, modelul social-democrat suedez s-a aflat sub presiunea unor schimbări de tip neoliberal, puse în aplicare de guvernul condus de  Fredrik Reinfeldt. Această alternanţă la putere fusese determinată de faptul că, în ultimele decenii, electoratul suedez suferise schimbări importante. Social-democraţii pierduseră alegerile din cauza erodării politice, a schimbărilor electoratului său tradiţional, acesta ajungând de la 45,6% în anul 1982, la 30,6 % în anul 2010. Partidul Social-demoocrat a trecut aşadar printr-o criză de reprezentare şi de conducere, întrucât în sistemul politic suedez, dominant parlamentar, un rol esenţial îl au personalităţile politice, liderii partidelor politice. 

Schimbările provocate de procesul globalizării, de dezvoltarea sectorului terţiar al economiei au dus la creşterea ponderii categoriilor sociale gulerelor albe, cu viziuni diferite, mai individualiste. În perioada guvernărilor liberale, organizaţiile patronale au făcut presiuni pentru descentralizarea negocierilor salariale, scăzând astfel rolul economic şi social al sindicatelor. În timp, diferenţele salariale şi sociale s-au accentuat, iar evoluţia ştiinţifico-tehnologică a modicat profilul socio-profesional al populaţiei, precum şi dinamica socială. 

Integrarea europeană mai accentuată a Suediei, mai ales în perioada crizei, a produs o apropiere a politicilor elaborate de partidele politice tradiţionale suedeze cu orientare spre centru-dreapta. O analiză a modului în care social-democraţii au votat în Parlament în perioada 2012-2013, realizată de think tank-ul Tied, a arătat că în nouă cazuri din zece aceştia au votat cu guvernul, deşi aveau imaginea de apărători ai modelului social tradiţional suedez. Adesea, social-democraţii au acceptat filosofia austerităţii, precum Magdalena Andersson, specialista social-democrată pe probleme economice, având o orientare pragmatică, de centru, fiind adepta teoriei excedentului bugetar şi a responsabilităţii bugetare.  Mulţi analişti au remarcat aproprierile dintre politica social-democrată şi cea de centru-dreapta ceea ce a făcut posibilă cooperarea pe anumite teme
. Aceste atitudini au dus la manifestarea unor conflicte interne în partidul social-democrat şi la îndepărtarea electoratului tradiţional. La nivel local, au fost create mici partide către care a migrat electoratul social-democrat, obosit de atitudinea dirigistă şi contradictorie de la centru. Timpurile au adus schimbarea astfel încât electoratul social-democrat a scăzut la nivele îngrijorătoare de aproape 20%, iar electoratul metropolitan (Malmö, Göteborg şi Stockholm) a optat pentru verzi sau conservatori. Partidul social-democrat a păstrat ancorarea sa socială în nordul ţării, dar nu a reuşit să cucerească clasa de mijloc.  

În anul 2012, Partidul Social-democrat suedez s-a aflat în plină reconstrucţie politică, mai ales după ce, liderul lui, Håkan Juholt, a demisionat, după zece luni de la alegerea sa în fruntea acestei formaţiuni politice (din cauză că nu a respectat regulamentul Parlamentului referitor la utilizarea indemnizaţiei pentru şedere). Mandatul său a fost cel mai scurt (martie 2011- ianuarie 2012), în comparaţie cu mandatele altor lideri social-democraţi suedezi: Mona Sahlin (2008-2011), Olof Palme (17 ani) sau Tage Erlander (23 ani). 

După înfrângerea în alegerile legislative din anul 2006, Partidul Social-democrat suedez a încercat să se reformeze, încercând a se adapta unor politici orientate mai la dreapta spectrului politic. În ianuarie 2012, la conducerea social-democraţilor suedezi a venit Stefan Löfven, un vechi sindicalist şi preşedinte al IF Metall, un adept al negocierii şi consensului sindical. Încă de la început, priorităţile programului său politic au fost învăţământul şi locurile de muncă, o politică destinată mai ales celor fără studii superioare care găseau greu de lucru. Unul din obiectivele politice ale social-democraţilor era acela ca, până în anul 2018, liceul să devină obligatoriu. Pentru a reconfirma valoarea social-democraţiei, Stefan Löfven trebuia să reuşească ceea ce predecesorii săi nu au reuşit:: să elaboreze şi să pună în aplicare o nouă concepţie social-democrată. În acest context, devenea esenţial dialogul cu tinerii, abordarea unor teme noi, precum protecţia mediului şi feminismul, combinarea pragmatismului cu idealurile, a modernităţii cu stabilitatea. Discursul liderului social-democrat a devenit astfel mai pragmatic, mai prudent, atenuând retorica clasică a stângii. În acelaşi timp, după opt ani de guvernare de dreapta, electoratul social-democrat suedez avea mari aşteptări de stânga, situaţia marii majorităţi a populaţiei fiind dificilă, mai ales din cauza rambursării creditelor luate înaintea crizei.  

La viitoarele alegeri legislative susţinerea electorală importantă putea veni din partea claselor populare care aveau mari aşteptări de la posibilul guvern social-democrat care ar fi preluat puterea. Condiţiile ca modelul social-democrat de societate să recâştige încrederea cetăţenilor suedezi erau legate de: păstrarea unui nivel ridicat de impozitare pentru cei cu venituri mari, limitarea diferenţierilor salariale, scăderea şomajului, finanţarea colectivă a sistemului social. Unii analişti sintetizau aceste cerinţe afirmând că modelul suedez repunea de fapt în discuţie relația complexă dintre democraţia liberală şi capacitatea statului de acţiona, în vederea asigurării securităţii umane
, legând astfel provocarea care se afla în faţa social-democraţiei sudeze de dezbaterile internaţionale actuale. 
Mulţi specialişti la nivelul organizaţiilor internaţionale, precum ONU, evaluau democrația liberală în funcţie de contribuţia acesteia la prosperitatea, bunăstarea și pacea popoarelor, componentele de bază ale securității umane, un concept din ce în ce mai actual. Întrebarea fundamentală devenea aşadar dacă modul democratic de guvernare este optim pentru prosperitatea economică a majorităţii populaţiei, dacă accelerarea progresului duce spre bunăstare socială și dezvoltarea umană, reducând astfel riscul de conflict. Susţinătorii rolului pozitiv al democrației subliniau că aceasta permite cetățenilor să-și exprime cererile, să dețină funcții publice de răspundere și să îndepărteze prin vot liderii ineficienţi. În acelaşi timp, un rol determinant aveau capacitatea de guvernare, modul de răspuns eficient la cererile cetățenilor. În acest context, analiza impactului guvernării democratice asupra dezvoltării economice, asupra bunăstării și păcii interne au devenit teme de interes pentru cercetători, dar şi pentru politicieni. 

Dacă aveau să câştige alegerile legislative, social-democraţii aveau misiunea politică de a demonstra viabilitatea modelului social sudez, capacitatea de a elabora soluţii concrete la provocările actuale ale societăţii. În demersul de a găsi soluţii politice adecvate, una din variantele poltice pentru rezolvarea problemei grave a creşterii şomajului, mai ales în rândul tinerilor, putea fi crearea locurilor de muncă în sectorul serviciilor sociale. De această problemă era însă legată cea a posibilităţii acestor servicii de către o categorie mai largă a populaţiei, prin subvenţionarea unor servicii sau  prin deduceri fiscale. Această propunere social-democrată a fost făcută încă din anul 1993 şi a fost susţinută de economistul sindicatului LO, Dan Andersson, cu scopul de a facilita angajarea forţei de muncă în acest sector. Ideea a rămas  mult timp fără ecou, nefiind clar modul de aplicare şi corelarea cu nivelul salariilor categoriilor sociale care ar fi putut solicita astfel de servicii. Pentru aceasta era nevoie ca să se asigure creşterea puterii de cumpărare a marii majorităţi a populaţiei. Diferenţele salariale dintre clasa muncitoare şi clasa mijlocie crescuseră considerabil, iar variaţia mare a salariilor şi şomajul crescut afectaseră accesarea serviciilor sociale. Plafonul salarial capabil a asigura un nivel de trai acceptabil a fost marcat de măsurile luate de guvernul liberal care a introdus criteriul competitivităţii în acordarea salariilor, cele mici fiind la limita sărăciei. 

La nivelul partidului a fost creată o comisie a renovării (framtidskommission) care a avut ca misiune să elaboreze o linie politică social-democrată nouă, credibilă. Contextul social-politic era favorabil acestui demers, întrucât valorile tradiţionale ale social-democraţiei suedeze, precum egalitatea bărbaţi-femei (jämställdhet), egalitatea salariilor, lupta contra inegalităţilor sociale (rättvisan), reînnoirea protecţiei sociale şi locuri de muncă pentru tineri redeveniseră foarte actuale în societatea suedeză. Criza de încredere în modelul social suedez se explica prin distanţa care se crease între aşteptările populaţiei şi realitatea politică şi socială. Cetăţenii aşteaptau servicii publice de calitate şi accesibile, în realitate ele deveniseră greu accesibile şi de o calitate în continuă scădere. 

Cei opt ani de guvernare a partidelor de centru-dreapta au fost un experiment contradictoriu pentru societatea suedeză: a asigurat stabilitatea financiară a ţării, a stimulat activitatea marilor companii private prin reducerea impozitelor acestora şi prin modicări ale codului muncii, a crescut imigraţia, dar măsurile luate au afectat finanţarea serviciilor publice şi nivelul ocupării forţei de muncă, implicit nivelul de trai a unei largi părţi a populaţiei suedeze. Premierul Fredrik Reinfeldt s-a afirmat ca un om politic care a reuşit să dinamizeze partidul conservator care a devenit, timp de opt ani, prima forţă politică a ţării. Nemulţumirea socială faţă de politica guvernamentală s-a manifestat la diferite nivele ale societăţii, în forme violente uneori, iar una din alternative pare a fi întoarcerea la modelul social anterior. Aceasta era marea provocare socială şi politică în faţa căreia se afla Partidul Social-democrat suedez înaintea alegerilor legislative din 24 septembrie 2014.

Pe scena politică sudeză urmau să se confrunte, în general, mai multe viziuni referitoare la evoluţia viitoare a societăţii suedeze: o nouă viziune social-democrată,    partidele de centru-dreapta care doreau restructurarea profundă a modelului social suedez şi partidele extremiste care promovau întoarcerea la modelul tradiţional suedez. 


În cadrul sistemului politic, bipolarizarea vieţii politice suedeze nu a fost accentuată, întrucât extrema-dreaptă a reuşit să capteze o mare parte a celor dezavantajaţi social. Cel puţin două partide, amândouă populiste, au beneficiat politic de şomajul ridicat din ultimii ani, câştigând aderenţi: Vänsterpartiet (comuniştii) şi Sverige Demo​kraterna (Democraţii suedezi, extrema dreaptă xenofobă). Aceste partide politice aflate în ascensiune nu puteau pătrunde însă la guvernare, întrucât, conform unui consens al partidelor politice  democratice, s-a refuzat ferm colaborarea politică cu extremiştii. 


În prezent, scena politică suedeză este dominată de modelul unui sistem format din 5 partide politice, clasa muncitoare fiind divizată între partide radicale de stânga şi moderat reformiste, în timp ce electoratul burghez s-a scindat în trei părţi: agrarieni, conservatori şi liberali.

În legislatura 2010-2014 în Parlament au fost reprezentate opt partide politice:
- Partidul social-democrat (SAP), principalul partid de opoziţie, fondat în anul 1889, condus din anul 2012 de Stefan Löfven, 112 mandate; 

- Partidul Moderat (M), partid liberal, creat în anul 1904, condus de premierul Fredrik Reinfeldt, 107 deputaţi;

- Partidul mediului-Verzii (MP), creat în anul 1981, reprezentat de Gustav Fridolin şi Asa Romson, 25 deputaţi;

- Partidul poporului-liberalii (FpL), fondat în anul 1934, condus de  Jan Björklund, 24 mandate;

- Partidul de Centru (C), fostul partid agrarian creat în anul 1913, condus din anul 2011 de Annie Lööf, 23 deputaţi;

- Democraţii suedezi (SD), partid populist, fondat în anul 1988, condus de Jimmie Akesson, 20 mandate;

- Partidul creştin-democrat (KD), partid conservator, fondat în anul 1964, condus de Göran Hägglund, 19 mandate;

- Partidul Stângii (Vp), condus din anul 2012 de Jonas Sjöstedt, 19 deputaţi.

2. ALEGERILE LEGISLATIVE DIN LA SEPTEMBRIE 2014
2.1 Teme ale campaniei electorale 

Anul 2014 a fost un an electoral important, în luna mai fiind aleşi reprezentanţii în Parlamentul European, în acelaşi an desfăşurându-se şi alegerile locale şi alegerile pentru reînnoirea Parlamentului sudez cu 349 noi membri. În ultimii ani, politica suedeză a abordat noi teme legate de protecţia mediului, de laicizarea societăţii, de costurile statului social, de imigraţia care a depăşit liniile tradiţionale. Guvernarea de centru-dreapta, pe timp de două mandate consecutive, adusese în prim plan dezbaterea asupra viitorului modelului social suedez, efectele modificărilor acestuia realizate de guvernul de dreapta. O altă temă majoră era numărul şi situaţia socială a imigranţilor, mişcările sociale violente care avuseseră loc recent în cartierele periferice ale capitalei sueze. Societatea suedeză era preocupată în egală măsură de ascensiunea partidelor politice de extremă dreapta şi populiste, fapt ce activase memoria colectivă marcată de amintirea anilor `30, când se produsese un fenomen asemănător. 

La începutul campaniei electorale, în discursul din 16 august 2014 din Stockholm, premierul Fredrik Reinfeldt a cerut compasiunea cetăţenilor săi pentru victimele conflictelor sociale care avuseseră loc la periferia capitalei. În acelaşi timp, moderaţii au afirmat că ei nu ascund situaţia reală referitoare la dificultăţile de finanţare a sistemului de sănătate şi educaţie. Pe plan social, şomajul rămăsese la nivel ridicat, fiind de 8,2%, mai ales în rândul tinerilor, cel mai ridicat din toate ţările scandinave. 
În cadrul întâlnirilor electorale, partidul de centru-dreapta al moderaţilor suedezi a răspuns întrebărilor despre costul refugiaţilor din Irak şi Siria, în acest an intrând în Suedia 90000 de refugiaţi. Candidatul social-democrat la funcţia de prim-ministru, Stefan Löfven, s-a arătat indignat de faptul că a fost pus în balanţă costul pentru refugiaţi şi costul pentru politici sociale, afirmând că Suedia şi le poate permite pe amândouă, criticând reducerea impozitelor pe mari venituri cu 15 miliarde euro făcută de actualul guvern. 
În timpul guvernării, impozitele pe venit ale companiilor au scăzut, în cinci reprize, scăzând astfel şi încărcătura fiscală cu destinaţie socială. În acest context, sondajele de opinie au arătat faptul că suedezii deveniseră îngrijoraţi în legătură cu degradarea serviciilor publice şi nu sprijineau reducerea impozitelor. Un sondaj realizat în luna iulie 2014 a pus în evidenţă faptul că principala preocupare a cetăţenilor era educaţia, apoi şomajul, sănătatea şi protecţia mediului. În ultimele anchete realizate de programul european de evaluare a sistemelor educative PISA (Program for International Student Assessment), realizat de OECD, elevii suedezi sub 15 ani obţinuseră rezultate sub media europeană, o scădere faţă de anul 2006 când Suedia ocupa locul 2 în Europa. Ministrul de finanţe a anunţat că impozitele vor creşte semnificativ în anul 2016, pentru a permite creşterea investiţii în educaţie, dar electoratul a considerat că aceste măsuri prea tardive. Toate aceste probleme erodaseră puternic partidele politice de centru-dreapta aflate la guvernare. Unele dintre partidele aliate precum Partidul de Centru, condus de Annie Lööf şi Partidul creştin-democrat al lui Göran Hägglund aveau probleme legate de trecerea pragului electoral de 4% la nivel naţional sau de 12% la nivelul unei circumscripţii electorale. Pe timpul campaniei partidul aflat la guvernare a fost în sondaje cotat cu 11 puncte în urma social-democraţilor, verzilor şi partidului stângii. 

Liderul partidului moderat, Fredrik Reinfeldt, s-a angajat în campania electorală că va creşte oferta de muncă cu 350000 de noi locuri de muncă, până în anul 2020. Partidul Moderat a promis de asemenea construirea a 20000 de noi apartamente pentru studenţi, un proiect prin care se puteau înfiinţa 13000 noi locuri de muncă. În programul electoral era menţionată de asemenea construcţia a 100000 case noi, prin proiectul Sverigebygget, care s-ar încheia în anul 2035. Alte obiective sociale erau legate de construcţia unor noi staţii de metrou şi lansarea unor proiecte pentru integrarea imigranţilor. 

Campania partidelor politice de centru-dreapta a pus în prim-plan bilanţul economic şi gestionarea crizei, şeful guvernului subliniind că Suedia avea o situaţie economică mai bună decât a altor state europene: o creştere economică de 2,8% pe anul trecut şi 2,7% anul 2014, previziunile fiind mai bune, 3,5% în anul 2015. Deficitul bugetar era aproape de 0,5% în anul 2013, urmând ca în acest an el să fie de 1,2%. Premierul Fredrik Reinfeldt a afirmat că bugetul Suediei va fi echilibrat în anul 2016 ceea ce va reprezenta un atu important pentru dezvoltare, mai ales pentru realizarea unor investiţii în educaţie. 

Majoritatea suedezilor apreciau activitatea economică a guvernului, dar au fost nemulţumiţi de problemele referitoare la educaţie, sănătate, protecţia persoanelor vârstnice. Aceste teme s-au aflat în centrul campaniei electorale pentru alegerile legislative şi au constituit un avantaj pentru partidele politice de stânga. 

După opt ani de opoziţie, cea mai lungă din ultima sută de ani, social-democraţii îşi reînnoiseră conducerea partidului, Stefan Löfven devenind liderul acestuia pe data de 27 ianuarie 2012. În vederea pregătirii campaniei electorale, în cadrul partidului a fost creată o comisie de reflecţie asupra statutului actual al partidului, asupra cauzelor înfrângerilor electorale trecute, fiind elaborat un program electoral social-democrat modern, în acord cu nevoile societăţii suedeze actuale. Obiectivul electoral al social-democraţilor era acela de a obţine 35% din voturile electoratului şi formarea guvernului, împreună cu aliaţii săi, ecologiştii. 

În campania electorală, social-democraţii au acuzat guvernul că a continuat politica de scădere a impozitelor care a afectat profund politicile sociale. Ei s-au anunţat a fi continuatorii statului bunăstării, ai modelului suedez care a fost desfiinţat de guvernul de dreapta. Modelul suedez reprezentase un exemplu de capitalism reglementat, într-o societate liberală caracterizată de o politică socială universalistă, de o fiscalitate progresivă, promovând tradiţia negocierilor salariale, investiţiile în bunăstarea cetăţenilor, fiind o combinaţie dintre pragmatism şi spiritul reformator. Suedezii au fost mulţi ani beneficiarii statului bunăstării generale şi au trăit în una din cele mai egalitare societăţi din lume. Conform viziunii tradiţionale, fiecare cetăţean îşi putea păstra gradul de autonomie, acordând statului o parte din venituri sub forma impozitelor.

Liderul social-democrat, Stefan Löfven, a afirmat că se va opune oricăror măsuri de scădere a impozitelor şi privatizărilor, optând pentru creşterea taxelor pentru bănci. Aceşti bani vor fi folosiţi pentru creşterea numărului creşelor şi grădiniţelor. Magdalena Andersson care va deveni probabil viitorul ministru al finanţelor a anunţat intenţia de a asigura finanţarea statului bunăstării, a învăţământului şi crearea unor noi locuri de muncă. 

În programul electoral social-democrat au fost prevăzute  măsuri pentru perioada 2014-2018, vizând creşterea alocaţiilor sociale, reducerea disparităţilor între salarii, reducerea impozitării pensionarilor. Programul electoral prevedea o rată a şomajului scăzută până în anul 2020, mai ales prin angajarea a 20000 de tineri în sistemul de îngrijire a persoanelor în vârstă sau cu dizabilităţi. Acest program prin care se acorda un loc de muncă tinerilor care terminau şcoala secundară şi nu găseau un loc de muncă, avea deci mai multe obiective: să asigure locuri de muncă şi să acopere ruptura intergeneraţională. 

Alianţa de stânga (SAP) a fost condusă în campania electorală de social-democratul Stefan Löfven. Forţele politice de stânga: Partidul Social-democrat, Partidul mediului-Verzii, Partidul de Stânga s-au aflat încă din anul 2012
 în fruntea sondajelor de opinie şi au câştigat alegerile europene cu 46% din voturi contra 36% din voturi cât au obţinut partidele politice aflate la guvernare. Partidul Social-democrat a obţinut 24,4% din voturi, respectiv 5 mandate, ecologiştii 15,3% respectiv 4 mandate, în raport cu Partidul Moderat care a obţinut 13,6% din voturi, 3 mandate. Populiştii Democrat suedezilor au obţinut 9,7%, respectiv 2 mandate. Iniţiativa feministă FI condusă de fostul preşedinte al Partidului de stânga, în perioada (1993-2003), Gudrun Schyman, a obţinut 5,3% din voturi şi are un mandat în Parlamentul European. La scrutinul european au fost prezenţi 51,01% din electorat.

În actuala campanie electorală, partidele politice de stânga au declarat că sunt deschise colaborării cu toate partidele politice, iar pe data de 14 iunie 2014 au lansat platforma lor electorală în care se pronunţau pentru o politică salarială mai egalitară, pentru acces mai facil la o locuinţă, pentru reducerea bugetului apărării, garantarea salariilor pentru persoanele bolnave, pentru acordarea permisului de rezidenţă pentru cei fără statut. 


Partidul de stânga, fostul partid comunist, condus de Jonas Sjöstedt a solicitat în campania electorală creşterea impozitelor pentru cei cu averi mari şi pentru companii. Ei se opun ideii social-democraţilor ca anumite servicii publice să fie oferite de companii private.

Formaţiunea de extremă-dreapta Democraţii suedezi a avut o poziţie anti-imigraţie şi eurosceptică, încă de la formarea sa.  Partidul de extremă-dreapta din Suedia, înfiinţat din anul 1988, a crescut electoral la 5,7% în 2010, dublându-şi periodic scorul electoral
. Partidul democraţilor suedezi, partidul care a reuşit în anul 2010 să intre în Parlamentul suedez, şi-a propus în campania electorală să se menţină în forumul legislativ, în urma aplicării sistemului electoral proporţional de listă şi să obţină pragul electoral de acces. Populiştii au urmărit să ajungă chiar cea de a treia forţă politică a ţării şi să atenueze imaginea de partid naţionalist. În noiembrie 2013, Jimmie Akesson anunţa că partidul va pune în dezbatere alte teme decât imigraţia, respectiv lipsa forţei de muncă din anumite sectoare sau timpul de lucru, cu scopul de a deveni mai vizibil şi mai influent în societatea suedeză. Acest partid a înlocuit pe scena politică Partidul Suediei, partid cu rădăcini în mişcarea de extremă-dreapta, preluând ideile de păstrare a identităţii culturale suedeze, care au înlocuit noţiunile de rasă şi etnicitate. Liderul partidului, Jimmie Akesson, a promis reducerea imigraţiei, creşterea locurilor de muncă, gratuitatea îngrijirii sănătăţii pentru persoanele cu vârste de peste 85 ani. Cheltuielile ar putea fi acoperite prin reducerea cheltuielilor destinate ajutorului internaţional de către Suedia.

În ultimii patru ani, partidul şi-a schimbat imaginea, iar în anul 2012 a declarat toleranţă zero faţă de rasism, excluzând din partid pe cei cu viziuni radicale. Actualul lider al partidului, Jimmie Akesson, a criticat permanent guvernul de dreapta pentru faptul că a ajuns la guvernarea cu promisiunea de a limita şomajul şi excluderea socială, iar la încheierea mandelor aceste două fenomene sociale s-au agravat. Partidul său s-a declarat pentru creşterea pensiilor, pentru scăderea impozitelor pentru pensionari, pentru creşterea fondurilor destinate aşezămintelor pentru persoanele vârstnice. El a mai optat pentru finanţarea crescută a Înaltului Comisariat pentru refugiaţi ONU, astfel încât acesta să sprijine ţările slab dezvoltate dincolo de graniţele ţării, scăzând astfel fluxurile migratorii. 


Ecologiştii reprezentaţi de Gustav Fridolin şi Asa Romson au fost stimulaţi de rezultatele electorale obţinute la alegerile europarlamentare, peste 15% din voturi, au susţinut în campania electorală săptămâna de lucru de 35 ore şi închiderea a două reactoare nucleare în viitorii patru ani, în condiţiile în care, jumătate din electricitatea ţării este asigurată de energia nucleară. Ecologiştii au solicitat de asemenea închiderea unui aeroport din capitala ţării. În politica de imigraţie ei au susţinut sprijinirea imigranţilor care se află de doi ani pe teritoriul Suediei, prin programe de educaţie şi integrare pe piaţa muncii.
2.2 Rezultatele alegerilor şi semnificaţia lor politică

Parlamentul monocameral Riksdag are 349 membri, aleşi pentru un mandat de patru ani, prin scrutin proporţional, desfăşurat în 29 circumscripţii electorale unde sunt aleşi 310 deputaţi, în circumscripţia Stockholm fiind aleşi 38 deputaţi. Repartizarea voturilor se face prin metoda Sainte Lagüe, cu un divizor de 1,4. Celelalte 39 de locuri, numite locuri compensatorii, sunt atribuite diferitelor partide, cu scopul de a asigura reprezentativitatea cât mai exactă la nivel naţional, fiind acordate partidelor care au obţinut rezultatele electorale cele mai bune la scrutin. Alegătorii pot vota pentru un partid sau pot acorda un vot preferenţial unui anume candidat aflat pe listele propuse de partide. Suedezii aflaţi în străinătate au putut vota, ei reprezentând în anul 2010 un sfert din electorat. Legea electorală a fost modificată în noiembrie 2010 şi prevedea ca persoana desemnată a fi prim-ministru să primească votul Parlamentului. Legea a scăzut de asemenea pragul electoral pentru candidaţii independenţi de la 8% la 5 %. 
Conform datelor oficiale rezultatele alegerilor legislative au fost următoarele
:
	Partidele politice
	Număr voturi obţinute
	      % din voturi
	Număr mandate

	Partidul social-democrat (SAP)
	1 886 473
	      31,2
	        113

	Partidul moderaţilor (M)
	1 403 630
	      23,2
	          84

	Democraţii suedezi (SD)
	   781 120
	       12,9
	          49

	Partidul mediului-Verzii (MP)
	  408 365
	         6,8
	          24

	Partidul de Centru (C)
	  370 834
	          6,1
	           22

	Partidul Stângii (Vp)
	  344 514
	          5,7
	           21

	Partidul poporului-liberali (FpL)
	  326 055
	          5,4
	          19

	Partidul creştin-democrat (KD)
	  277 227
	          4,6
	           17


Participarea la vot a fost de 83,30%.

Partidul Social-Democrat suedez a câştigat alegerile legislative din 14 septembrie 2014 cu un scor electoral de 31,2% din voturi, respectiv 113 mandate din cele 349 disponibile, cu un procent în plus faţă de alegerile precedente, dar sub obiectivul electoral propus de 35% voturi. Aliaţii săi, Partidul mediului-Verzilor a obţinut 6,8% din voturi, 24 mandate (-1), iar Partidul Stângii a avut 5,7 % din voturi, 21 mandate (+2). Iniţiativa feministă, cu puternică orientare de stânga, condusă de fosta conducătoare a stângii, Gudrun Schyman, nu a reuşit să treacă pragul electoral de 4%. Împreună, cele trei partide parlamentare de stânga au 43,7% din voturi şi 158 mandate cu mult sub cota care le-ar fi asigurat majoritatea absolută în Parlament (175 voturi).

Partidul Moderat, condus de fostul premier Fredrik Reinfeldt, a fost învins în alegeri având doar 23,2% din voturi, respectiv 84 mandate (-23 în raport cu alegerile precedente). Partidele aliate, de centru-dreapta, au obţinut scoruri electorale mici: Partidul de Centru condus de Annie Lööfle a obţinut 6,1% din voturi, 22 mandate (-1) ; Partidul poporului-Liberalii, condus de fostul ministru al educaţiei Jan Björklund, a avut 5,4% voturi, 19 mandate (-5), iar Partidul creştin-democrat (KD) condus de Göran Hägglund a primit 4,60% din voturi, respectiv 17 mandate (- 2). Partidele aflate la putere în ultimii opt ani au fost marcate de uzura guvernării, de reducerea creşterii economice, precum şi de rata înaltă a şomajului de 8,2%.

Liderul social-democrat, Stefan Löfven, a declarat imediat anunţarea rezultatelor alegerilor că scorul electoral al partidului său reprezintă o victorie a coaliţiei de centru stânga şi că va începe procesul de formare a noului guvern.
 Stefan Löfven, fostul lucrător sindicalist, în vârstă de 57 ani, va avea misiunea dificilă de a conduce ţara în contextul politic determinat de creşterea electorală impresionantă a democraţilor suedezi, de extremă-dreapta, care au obţinut 12,9% din voturi, faţă de 5,7% cât au avut în urmă cu patru ani. Preşedintele acestei formaţiuni, Jimmie Akesson, de 35 ani, a declarat că acest scor îl face un partid care nu poate fi ignorat pe scena politică. 

Liderul social-democrat a declarat însă că nu va negocia cu formaţiunea politică de extremă-dreapta, încercând să deschidă dialogul cu celelalte partide politice suedeze. 

Alegerile legislative din septembrie 2014 au pus în evidenţă o creştere electorală deosebită a populiştilor reprezentaţi de democarţii suedezi care au obţinut un scor electoral istoric de 12,9%  din voturi, 49 mandate (+ 29). Liderul lor, Jimmie Akesson, în vârstă de 35 ani, au reuşit să se impună ca a treia forţă politică a ţării.  Creşterea susţinerii politice pentru partidul de extremă-dreapta a arătat că o parte a electoratului suedez s-a simţit abandonată de partidele politice tradiţionale şi a solicitat o reformă a politicii imigraţiei. Încă din anii `80, Suedia are tradiţia primirii refugiaţilor, dar primirea imigranţilor este mai recentă, mai mult de jumătate din cetăţenii suedezi dorind în prezent ca ţara lor să primească mai puţini străini. 


Studiile au arătat că partidul populist a reuşit să atragă pe cei dezamăgiţi de politica social-democrată, pe cei din clasele populare, nu cei excluşi, ci oameni obişnuiţi, de toate vârstele. Rezultatul electoral deosebit este o victorie personală a liderului lui, Jimmie Akesson, care a lansat o linie politică nouă, social-conservatoare care a atenuat înclinaţia naţionalistă anterioară. El a pus în prim plan temele sociale ale imigraţiei, precum şi lipsa locurilor de muncă din anumite sectoare. Acest partid a devenit o componentă a sistemului politic suedez, dar va continua să fie izolată de celelalte partide politice suedeze. Victoria acestui partidul pe întreg teritoriul Suediei a fost un semn că sentimentul anti-imigraţie a devenit important pentru mai mulţi cetăţeni suedezi, deşi câteva mii de persoane au demonstrat în Stockholm împotriva Democraţilor din Suedia pe 15 septembrie 2014. Partidele politice au decis să nu colaboreze cu acest partid dar izolarea politică nu a schimbat calculele parlamentare.  

Creşterea istorică a extremei drepte ar putea complica proiectele politice ale noului guvern, liderul democrat-suedezilor declarând că va reprezenta opoziţia reala la partidele politice tradiţionale care, sunt, mai mult sau mai puţin, asemănătoare. 

Rezultatele alegerilor legislative din 24 septembrie au relevat faptul că electoratul suedez a manifestat voinţa de schimbare politică. În ultimii ani, reducerea impozitelor cu 14 miliarde euro a slăbit statul social suedez (Folkhemmet), a crescut şomajul, iar serviciile publice (educaţie, sănătate etc.) au fost puternic marcate de dificultăţi. În anul 2014 electoratul a simţit consecinţele acestor măsuri
: creşterea inegalităţilor sociale cu peste 25% în ultimele două decenii, fapt ce a sensibilizat foarte mult societatea suedeză. 

Alegerile au restabilit încrederea în social-democraţie, dar acest partid are misiunea de a elabora în practică o nouă social-democraţie, mandatul acestuia fiind decisiv pentru Suedia. Social-democraţii au avut ca slogan electoral O Suedie mai bună pentru toţi, promiţând o fiscalitate mai favorabilă familiilor modeste, investiţii în infrastructură şi îmbunătăţirea sistemului educativ. În programul electoral s-a afirmat că vor fi acordate 4,3 miliarde euro pentru cheltuieli sociale şi educaţie
. Noul guvern va avea misiunea de a răspunde neliniştii societăţii suedeze reflectate de scorul ridicat obţinut de extrema-dreaptă. Liderul social-democraţilor Stefan Lofven, a declarat că respingerea de către electoratul suedez a alianţei de centru-dreapta, a lui Fredrik Reinfeldt, a marcat revenirea la politica de solidaritate social-democrată şi la statul bunăstării.

În urma alegerilor legislative din 14 septembrie 2014 în Suedia s-a conturat un nou peisaj politic
. Autoritatea politică şi stabilitatea vor fi determinate de potenţialul de cooperare informală inter-blocuri politice şi prin realizarea unor acorduri inter-partide, pentru a izola Democraţii suedezi. Stefan Lofven speră să atragă unii membri ai partidelor de centru-dreapta şi să coopereze cu alianţa de centru-dreapta. În istoria politică suedeză nu au fost formate mari coaliţii de guvernare, atât social-democraţii, cât şi moderaţii considerând-o un compromis politic de neacceptat.  Viitorul premier va trebui să abordeze serios diviziunile sociale şi de gândire, să elaboreze în termeni noi o amplă politică de integrare. Altfel, spun analiştii, victoria poate deveni o înfrângere. Ca fost negociator sindical, Stefan Lofven, va accepta greu negocierea cu partidele de centru-dreapta care au susţinut în aceşti ani reduceri salariale şi plata a mai puţine ore de muncă. Abilităţile sale pragmatice şi de negociere verificate în timpul crizei vor fi folosite însă într-un nou context, mult mai amplu, legat de echilibrul şi stabilitatea politică a ţării. 
Analiştii au apreciat că lupta sindicală va trebui să fie înlocuită cu elaborarea unor soluţii politice noi, pragmatice. Alegerile legislative au creat un context politic inedit în care minoritatea de centru - stânga  va trebui să negocieze cu un partid anti-imigrație care, de obicei, votează cu partidele de dreapta. După alegeri, coroana suedeză a slăbit manifestându-se astfel preocupările pieţei faţă de potenţialul de instabilitate politică. De asemenea, va fi dificil pentru partidele de centru-dreapta de a coopera cu noul guvern după ce au refuzat categoric înainte de alegeri să facă acest lucru. Analiştii politici au apreciat că aceste negocieri ar putea duce la frecvente  impasuri politice. Cu aliaţii săi chiar, ecologiştii şi cei de stânga, negocierile vor fi dificile mai ales în ceea ce priveşte politica de apărare şi energia nucleară. Problema existenţei a 80000 de refugiaţi într-o ţară cu o populaţie de 9,7 milioane locuitori va fi de asemenea o provocare majoră
.


Viitorul premier va avea o slabă susţinere parlamentară ceea ce va avea probabil consecinţe asupra modului de guvernare. Conform legii electorale modificate în anul 2010, personalitatea politică desemnată a fi prim-ministru va trebui să obţină încrederea parlamentului şi să formeze o majoritate în următoarele două săptămâni. 

 Stefan Löfven,  originar din Hägersten, cartier al capitalei Stockholm, a debutat ca sudor la întreprinderea Hagglund&Sons, devenind ulterior sindicalist ales în 1981. În 1995, el a fost numit mediator al Uniunii sindicale a muncitorilor din siderurgie Metall. Trei ani mai târziu, a devenit secretar internaţional, vicepreşedinte federal, apoi preşedinte sindical (2005-2011). În anul 2012 a fost ales la conducerea Partidului social-democrat suedez.
 


Conform sistemului politic suedez,  viitorul premier anunţă viitoarea coaliţie de guvernare, coaliţie care va supravieţui atâta timp cât nu există o majoritate de voturi împotriva ei.
. Guvernul este responsabil în fața Riksdag-ului care desemnează un prim-ministru, însărcinat cu formarea unui guvern. Primul-ministru alege personal miniștrii cabinetului și, de asemenea, decide care miniștrii vor fi responsabili de diferitele ministere. Conform Constituției, guvernul, nu șeful statului (monarhul), este abilitat să ia decizii guvernamentale. Miniștrii reprezintă, de obicei, partidele politice aflate la putere, iar locul ministrului în Parlament este luat de un supleant. Un ministru al cabinetului trebuie să se abțină aşadar de la vot în Riksdag, dar toți miniștrii au dreptul de a participa la dezbaterile parlamentare. În activitatea sa guvernul este asistat de către secretariat și de cele 360 agenții guvernamentale. 


Stefan Lofven s-a confruntat cu sarcina dificilă de a forma un guvern de coaliţie, întrucât a respins de la negocieri partidul ex-comunist al stângii (5,7% din voturi) şi a început negocierea cu Verzii (6,8%). Cele două partide au avut însă negocieri dificile, între cele două părţi fiind diferenţe politice mari. Verzii doresc ca două din cele zece reactoare nucleare din Suedia să fie închise imediat, dar viitorul premier susţine energia nucleară; pe de altă parte, ecologiştii au ca obiectiv mărirea taxelor mai mult decât doresc social-democraţii. 

Pe data de 29 septembrie 2014, social-democratul Urban Ahlin a fost anuntat ca viitor preşedinte al Parlamentului suedez. Urban Ahlin, a fost membru al Parlamentului din anul 1994 şi, în ultima legislatură a ocupat funcţia de vicepreședinte al comisiei parlamentare pentru afaceri externe și purtătorul de cuvânt al politicii externe pentru social-democrați. Pe data de 2 octombrie 2014 parlamentul a votat propunerea pentru funcţia de premier, ulterior, premierul Stefan Lofven a anunţat formarea coaliţiei de guvernare cu ecologiştii. În perioada următoare se vor desfăşura dezbaterile referitoare la bugetul pe anul 2015, care va trebui adoptat până pe data de 15 noiembrie.
Noul guvern a fost format din 8 portofolii ale social-democraţilor şi 6 ale ecologiştilor:

Stefan Löfven (SD) Prim-ministru al guvernului
Åsa Romson (Verzi) Vice-premier

Margot Wallström (SD) Ministrul Afacerilor Externe
Isabella Lövin (Verzi) Ministrul Dezvoltării Cooperării Internaţionale
Kristina Persson (SD) Ministrul Strategie şi Cooperare Nordică 
Morgan Johansson (SD) Ministrul Justiţiei
Anders Ygeman (SD) Ministrul de Interne  
Peter Hultqvist (SD) Ministrul Apărării
Annika Strandhäll (SD) Ministrul Sănătăţii şi Afacerilor Sociale
Gabriel Wikström (SD) Ministrul Sănătăţii Publice şi Sportului  

Åsa Regnér (SD) Ministrul Copilului, Persoanelor vârstnice şi Egalităţii 
Magdalena Andersson (SD) Ministrul Finanţelor
Per Bolund (Verzi) Ministrul Pieţelor financiare şi consumatorilor 

Ardalan Shekarabi (SD) Ministrul Administraţiei Publice
Gustav Fridolin (Verzi) Ministrul Educaţiei şi Cercetării
Helene Hellmark Knutsson (SD) Ministrul Învăţământului superior şi Cercetării 

Aida Hadzialic (SD) Ministrul Învăţământului secundar şi Educaţiei Adulţilor 
Åsa Romson (Verzi) Ministrul pentru Climat şi Mediu
Ibrahim Baylan (SD) Ministrul Energiei
Mikael Damberg (SD) Ministrul Întreprinderilor şi Inovaţiei
Mehmet Kaplan (Verzi) Ministrul Locuinţei şi Dezvoltării urbane 

Anna Johansson (SD) Ministrul Infrastructurii

Sven-Erik Bucht (SD) Ministrul Afacerilor rurale 

Alice Bah Kuhnke (Verzi) Ministrul Culturii şi Democraţiei 

Ylva Johansson (SD) Ministrul Ocupării Forţei de Muncă 

